خسرت الكثير
سلطان المريخي
 من العام الاول و الصدر ضايق ومكبوت
جروحي كثيره و الفرج ضاع مزلاجه
اجاهد ظروف الوقت ، و احارب الممقوت
مثل من يداو الناس ولا ياكل علاجه
توقفني الدنيا لها. وقفة المبهوت
صدر بأسمه اعدامه وهو يرجي افراجه
الانسان يوفي كامل الرزق قبل يموت
وبه ناس للحاجه وبه ناس محتاجه
اغص بكلامي غصة اللي يشوف الموت
تحده ظروف الوقت و يرده احراجه
تضيع الحروف ولا بقى بالحناجر صوت
اعزاز النفوس ، تموت ما تسأل الحاجه
على الهون يالدنيا قبل لا يفوت الفوت
مصير البحر يركد عقب صفقة امواجه
انا اليوم تايه والرسن من يدي مفلوت
و الاقدار مكتوبه و الاقدام دواجه
خسرت الكثير ولا بقى بالمخابي قوت
عسى الله يفرجها ، عقب ضيقة الحاجه 